Žiga, Peter, minister životného prostredia SR (2014-07-09):
Ďakujem pekne. Vážená pani predsedajúca, vážené panie poslankyne, páni poslanci, týždeň diskutujeme v tejto snemovni o vode. Vláda Roberta Fica, ktorá získala mandát v roku 2012, si v programovom vyhlásení vlády dala, že bude ochraňovať vodu ako základnú zložku prírody a bude sa starať o to, aby jej bolo dostatok aj pre ďalšie generácie. Prvýkrát v histórii sme v roku 2012 mali výjazdové rokovanie vlády, ktoré sme zamerali čisto na vodu. A prvýkrát v histórii Slovenska v zákone, ktorý momentálne prejednávame, povyšujeme vodu na strategickú surovinu. To ešte nikto predtým neurobil, nikto sa nevenoval vode, doteraz za dvadsať rokov, čo tu je novodobá história Slovenskej republiky. My sme tu si vypočuli za tieto dni všetko možné: urážky, hystériu, strašenie ľudí s tým, že sme boli obvinení, že ideme privatizovať vodu. Skúsim najprv povedať, aký je a aký je stav legislatívy, čo sa týka vody, s čím sme prišli a ako prebiehala diskusia. V tejto chvíli prevod a preprava vody cez hranice nie je upravená v žiadnom zákone. To znamená, že v prípade, že niekto, kto má záujem obchodovať s vodou, môže prísť a na okresnej úrovni po vybavovaní povolení môže vodu vyvážať – či cez cisternu, alebo keď natiahne potrubie, vie ju vyvážať za hranice. Nie je pravdou, je klamstvom povedať, že to tak nie je a že to chráni ústava a podobné veci. Ústava chráni podzemnú vodu. Ak sa podzemná voda oddelí od zdroja, stáva sa vodou, ktorá sa môže stať tovarom. Je to tak. My sme prišli s tým, že chceme túto vodu chrániť. Z mojich úst ste nikdy nepočuli slovo, že ju ideme privatizovať, že s ňou ideme kšeftovať. O tejto, o týchto veciach hovorí len opozícia, ktorá s tým má dobré skúsenosti. My sme povedali, že ideme vodu chrániť a – aby o obchodovaní s vodou nerozhodoval úradník na regionálnej úrovni – bude mať vláda právo zakázať vývoz vody. Bude mať vláda právo zakázať vývoz vody. Niekomu sme šliapli na otlak. Opozícia nehovorí, opozícia nehovorí, že zakážte vývoz vody. Stiahnite zákon, aby platili súčasné pravidlá. Aby platili súčasné pravidlá, teda aby o vode rozhodoval regionálny úradník. Nie aby to išlo transparentným spôsobom cez pripomienkové konania, nakoniec rozhodnutím vlády, aby vláda mala tú ručnú brzdu a zakázala vývoz vody, opozícia hovorí, vráťte zákon naspäť, stiahnite zákon, aby platili súčasné pravidlá. Že zákon je zlý. Čiže súčasné pravidlá sú také, že regionálny úradník, my prídeme s tým, že vláda, vláda nie je dostatočne transparentná, hoci o dva roky môže byť úplne iná vláda, ani tá nebude transparentná, žiadna nebude transparentná. Stiahnite zákon a vráťte to do súčasných podmienok. To znamená regionálny úradník. Čo, kde sme vás vyrušili? Koho tu hájite? Nejaké záujmy. Vláda by mala mať právo zakázať vývoz vody. Dobre, včera sme sa rozhodli, aby sme ešte viac podporili túto myšlienku a aby sme ukázali, o čo opozícii naozaj ide, že jej nejde o vodu, jej ide o to, aby sa stiahol zákon. Sme sa rozhodli, že prídeme s novelou ústavy a vývoz vody zakážeme priamo v ústave. Ešte sme ani v zásade nenaformulovali, ako to bude vyzerať, opozícia vie, že to nepodporí. Ona nepodporí zákaz vody v ústave. Už vie teraz. Okrem pána Hlinu, ktorý povedal, že keď to bude naformulované, tak sa na to pozrie, prečíta a potom sa rozhodne, či podporí. Ale, pardon, časť opozície už určite vie, že to nepodporí, dokonca SDKÚ ide teraz o tom robiť tlačovku, že oni to nepodporia. Takže o čo tu ide? Chceme naozaj vodu chrániť, alebo s ňou kupčiť? A kto s ňou chce kupčiť? Tí, ktorí zvyšujú pravidlá, sprísňujú pravidlá, dokonca prídu s tým, že zakážme vývoz vody v ústave, alebo tí, ktorí chcú, aby sa vrátil zákon do súčasných podmienok? Veľmi jednoduchá otázka. Týmto zákonom chceme chrániť vodu pre ďalšie generácie. Máme jej dosť, ale aby jej mali dosť aj ďalšie generácie, pretože keď si vodu nebudeme chrániť, už tu nič neostane. Včera som počul pána Kaníka a škoda, že tu nie je pani Mezenská, pretože oni si vytvorili taký vzájomný spor o tom, že kto ako privatizoval, a pán Kaník hovoril, my sme nič neprivatizovali, a menšinové podiely, všetky strategické podniky, všetky strategické podniky, na ktorých sa vzťahoval zákon 92/1991 o veľkej privatizácii sprivatizovala Dzurindova vláda. Prvá, druhá. 49-percentné podiely menšinové s manažérskymi právomocami. Štát nemal žiadnu kontrolu, mal 51 % v týchto podnikoch a nemal v nich žiadnu kontrolu, toto je vaša privatizácia! Obviňovať (potlesk), obviňovať našu vládu z privatizácie vody je hulvátske a strašenie ľudí. Nič iné. Ešte šťastie, že ľudia vidia, komu o čo ide. A majú s vami dobré skúsenosti. Vrátim sa aj k vecným veciam tohto zákona a zodpoviem aj niektoré vecné otázky, ktoré tu boli nastolené, pretože, samozrejme, zákon prináša aj niekoľko, okrem toho, že chceme zakázať ten vývoz vody, prináša aj niektoré vecné opatrenia, ktoré v zákone meníme, lebo od roku 2004 platia, nenovelizovali sme ten zákon doteraz. Opäť prišla hystéria, ale to len preto, lebo niektorí zákon nečítajú, len niečo si prečítajú v novinách a už hovoria, ako ovládajú celý zákon. Prišla hystéria, že my ideme spoplatňovať výrobcu minerálok. Len si trebalo naštudovať dobre, bolo tam z toho nariadenia odkaz na iný odkaz, ale úplne jasné. V prípade, že by sa minerálna voda vyvážala cisternou alebo potrubím, tak tí, ktorí to budú priamo z prameňa robiť, budú spoplatnení 200 eurami za kubík. Keď prejde návrh záko..., návrh v ústave, už takáto alternatíva nebude, pretože sa nebude vyvážať minerálka ani cisternou, ani potrubím, len balená voda, len zbalená minerálna alebo stolová voda. Mali sme príklad veľmi jasný. Presne sa týkal takejto minerálky a ja som ho tu presne popísal. Podnikateľ si našiel, z Poľska, si našiel zdroj v obci Legnava medzi Starou Ľubovňou a Bardejovom, prišiel k prameňu a požiadal úrady o to, aby mohol túto vodu čerpať a potrubím vyvážať do Poľska, nebolo to za našej vlády, bolo to za vlády Ivety Radičovej, kedy bol ministrom životného prostredia pán Nagy. Pán József Nagy zo strany MOST – HÍD. A chcem byť spravodlivý, a preto to poviem vecne, ako to bolo. Pán József Nagy sa o tejto veci dozvedel úplnou náhodou, pretože minerálne vody nie sú pojednávané v zákone o vodách, ale v zákone o liečivých vodách, ktoré má v gescii ministerstvo zdravotníctva. Pán József Nagy ako minister životného prostredia sa o tomto dozvedel len preto, lebo ten vodovod sa má, mal, sa bude ťahať popod rieku Poprad a my ako správca tokov sme sa mali vyjadriť k tomu, či s tým súhlasíme, aby sa ten vodovod, respektíve ten produktovod, ktorý bude ťahať tú minerálnu vodu do Poľska, môže viesť popod rieku Poprad. Takýto príklad ešte nebol v histórii Slovenska, preto sa pán József Nagy obrátil na Úrad vlády, aby vyložili mu medzinárodnú, medzinárodné právo a právo Európskej únie, a Úrad vlády mu, žiaľ, povedal, že bude musieť povoliť takýto, takýto produktovod alebo takýto vodovod, takúto rúru, takéto potrubie. Obrátil sa na nášho kolegu pána Hrušovského, vtedy predsedu Národnej rady, a ten mu povedal listom, mám ho k dispozícii, keď bude záujem, že, žiaľ, takéto opatrenia alebo riešenie takejto situácie zákon nepojednáva, to znamená, je diera v zákone a upravte zákon. To bolo začiatkom roku 2012. Upravte zákon, pretože v zásade povedal, táto voda sa dá vyviesť zo Slovenská, táto voda bez toho, aby o tom, aj keď vláda nechce, sa dá vyviesť do Poľska a nemáte to ošetrené v zákone. Ja si myslím, že, to som ani nenapísal ja, to napísal pán Hrušovský a asi by ste ťažko obviňovali pána Hrušovského, že mu ide o obchodovanie s vodou. Ďalším príkladom je zavlažovanie. Ja súhlasím s tým, že zavlažovanie prebiehalo aj v minulom roku, pán Kuffa. Ja som nepovedal, že neprebiehalo alebo že sa nezavlažovalo, len štatisticky bolo vykázané, že na zavlažovanie sa použilo nula kubíkov vody. My sme v jednaní s Európskou komisiou rokovali o tom, aby na roky 2014 až 2020 prišlo na Slovensko 15,3 miliardy eur. A Európska komisia nám dá prostriedky z európskych fondov na roky 2014 až 2020 a dala si nejaké podmienky. Tie podmienky sa nazývajú ex ante condicionality. A jednou z týchto podmienok bolo podľa európskej smernice o vodách, že keď chcete od nás 15,3 miliardy eur, tak musíte spoplatniť zavlažovanie vody. Musíte spoplatniť. My keď chceme dostať 15,3 miliardy eur, tak budeme musieť spoplatniť zavlažovanie, pretože nám neprejde operačný program, celá partnerská dohoda, medzi ktoré patrí aj program rozvoja vidieka, z ktorého môžu poľnohospodári čerpať prostriedky na svoju podporu. To znamená, celé toto opatrenie, ktoré my potom v nariadení vlády vyšpecifikujeme – a už sme sa dohodli s poľnohospodármi, že to bude 0,1 centa za meter kubický –, vyšpecifikujeme nariadenie vlády, keď prijmeme tento zákon, bude platné od 1. 1. 2017 a zaťaží to poľnohospodárov 0,5 eura na hektár. Ja nie som poľnohospodár, ja neviem, či je to veľa alebo málo, nerád dávam poplatky. Ale keď na jednej strane vidím 15,3 miliardy eur program rozvoja vidieka možnosť čerpania dotácií pre poľnohospodárov a podmienka tuná na druhej strane je, že chceme spoplatniť zavlažovanie, pretože je to v smernici a Únia nás tlačí do toho, pretože poľnohospodári, žiaľ, sú jedni z najväčších znečisťovateľov vôd, a ja súhlasím s tým, že je kolobeh vody v prírode a všetkého, ale na tom poli sa, žiaľ, nachádzajú aj chémia, aj rôzne ropné látky a podobne, znečisťuje sa tá voda a pre udržiavanie vôd tento poplatok musíme na základe smernice Európskej únie zaviesť. Nemusíme, ale potom ona povie, no 15,3 miliardy eur my vám nedáme, lebo ste túto podmienku nesplnili. Zaujímavé je, a obrátim sa teraz na pána predsedu Bugára, ktorý kritizoval tento zákon, že je zlý a podobne. V zásade, keď ste fungovali ako koalícia, tak vaša strana vždy mala ministra životného prostredia a väčšinou aj pôdohospodárstva, tu mi kolega hovorí. Nikdy ste žiadnym spôsobom v zákone o vodách neriešili vedenie ropovodu cez Žitný ostrov. My prvýkrát v tomto zákone zakazujeme vedenie ropovodu cez Žitný ostrov. Čakal som takú, viete, takú, aspoň takú beťársku česť od vás, že pochválite ministra, dobrý krok, chránime spodné vody Žitného ostrova, najväčšej zásobárne pitnej vody na Slovensku. Nič. Vy ste to nevyriešili nijak. To je jedno z ďalších opatrení, ktoré tento zákon prináša, udržiavať kvalitnú, kvalitný stav pitnej vody na Slovensku. My navrhneme, aby sa zmenil článok ústavy, kde zakážeme vývoz pitnej, minerálnej a geotermálnej vody do zahraničia s výnimkou mimoriadnych živelných, mimoriadnych živelných a katastrofických scenárov a zároveň aby tí, ktorí vyrábajú minerálnu vodu, balia minerálnu vodu alebo stolovú vodu na Slovensku, mohli naďalej exportovať túto vodu, lebo je kvalitná a dobrá, a tento návrh predstavíme, predpokladám, niekedy budúci týždeň. Ja požiadam poslancov Národnej rady, aby prerokovaný zákon schválili v prvom čítaní, prídeme s návrhom zmeny ústavy a podľa toho, akým spôsobom dosiahneme schválenie ústavy, upravíme v druhom čítaní znenie zákona o vodách. Dávam možnosť aj predstaviteľom opozície, aby zakázali vývoz vody zo Slovenska v ústave, voda je naša najvzácnejšia surovina, ktorú musíme chrániť pre ďalšie generácie a keďže je to jedna zo zložiek životného prostredia, myslím si, že si zaslúži mať aj miesto v ústave. Vyzývam vás, aby ste podporili zmenu ústavy s tým, že pre ďalšie generácie zachováme toto najvzácnejšie bohatstvo. Ďakujem za pozornosť. (Potlesk.)